കംഫര്ട്ട് സ്റ്റേഷനു മുന്നിലെ വീപ്പകള് ഗതാഗതക്കുരുക്കിനു കാരണമാകുന്നു പൊന്കുന്നം: പ്രൈവറ്റ് ബസ് സ്റ്റാന്ഡില് കംഫര്ട്ട് സ്റ്റേഷനു മുന്വശം വീപ്പകള് നിരത്തിവച്ചിരിക്കുന്നതിനാല് സ്റ്റാന്ഡില് ഗതാഗതക്കുരുക്കനുഭവപ്പെടുന്നതായി പരാതി. കൂടാതെ വാഹനം തട്ടിയാല് വീപ്പയുടെ മുകളില് വച്ചിരിക്കുന്ന വലിയ കോണ്ക്രീറ്റ് ഇഷ്ടികയും കല്ലും ആരുടെയെങ്കിലും കാലിലോ മറ്റോ വീണ് അപകടമുണ്ടാകാനും സാധ്യതയേറെയാണ്. കംഫര്ട്ട് സ്റ്റേഷന്റെ മാലിന്യ ടാങ്ക് സ്ഥാപിച്ചിരിക്കുന്നു എന്ന കാരണം പറഞ്ഞാണ് വീപ്പകള് അഞ്ചു മീറ്റര് സ്റ്റാന്ഡിലേക്ക് ഇറക്കി വച്ചിരിക്കുന്നത്. മൂന്നു മീറ്റര് അകത്തേക്ക് നീക്കിയാല് അപകടവും ഗതാഗതക്കുരുക്കും ഒഴിവാക്കാന് കഴിയും. കോവിഡ് നിയന്ത്രണങ്ങളില് ഇളവുകള് വരുത്തിയതോടെ വാഹനങ്ങളുടെയും യാത്രക്കാരുടെയും എണ്ണം കൂടിയതിനാല് സ്റ്റാന്ഡില് തിരക്ക് വര്ധിച്ചിട്ടുണ്ട്. അപകടം പതിയിരിക്കുന്ന സ്റ്റാന്ഡിലെ വീപ്പകള് അടിയന്തരമായി നീക്കണമെന്ന ആവശ്യം ശക്തമായിട്ടുണ്ട്.